Յայտագիրը աւարտին հասաւ Տ. Արամ Արք. Աթէշեանի հուսկ բանքով, որու ընթացքին ան անդրադարձաւ մեր կրթական կեանքի առկայ հրատապ հարցերուն։ Ան ցաւով մատնանշեց, որ մեր համայնքի օրակարգին վրայ կը գտնուի վարժարան փակելու խնդիրը։ Նորին սրբազնութիւնը մատնանշեց, որ Կազդուրման կայանն ալ կը համարուի վարժարան մը։ Արդարեւ, ամրան արձակուրդի ամիսներուն կարելի է աշխատանք տանիլ կայանի սաներուն հայերէն սորվեցնելու, խօսելավարժութիւնը ամրապնդելու ուղղութեամբ։ Ուստի, թէեւ դասաժամերու սահմանափակում չկայ կայանի պարագային, սակայն աշակերտներու ամբողջ հաղորդակցութիւնը եթէ ըլլայ հայերէնով, ապա այս հաստատութիւնը շատ կարեւոր ձեռքբերումներ կրնայ ապահովել։